HU Az Európai Unió Hivatalos Lapja L 101/1

A BIZOTTSÁG (EU) 2017/693 RENDELETE

(2017. április 7.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bitertanol, klórmekvát és tebufenpirad maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 16. cikke (1) bekezdésének a) pontjára, 17. cikkére, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A bitertanol és a klórmekvát tekintetében a 396/2005/EK rendelet II. melléklete és III. mellékletének B. része maradékanyag-határértékeket (a továbbiakban: MRL-ek) állapított meg. A tebufenpirad tekintetében az MRL-eket az említett rendelet III. mellékletének A. része határozta meg.

(2) A bitertanol tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet (2) 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki. 767/2013/EU bizottsági végrehajtási rendelet (3) a bitertanol jóváhagyásának visszavonásáról rendelkezik, mivel az e hatóanyagra vonatkozóan a 1278/2011/EU bizottsági végrehajtási rendelet (4) által előírt további megerősítő információkat nem nyújtották be. A bitertanol tartalmú növényvédő szerek valamennyi meglévő engedélyét visszavonták és harmadik országtól sem érkezett azok engedélyezett használatára vonatkozó bejelentés. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően a bitertanolra vonatkozó, a szóban forgó rendelet II. mellékletben és III. mellékletének B. részében található MRL-eket el kell hagyni. A Hatóság javasolta a szermaradék meghatározás megváltoztatását a bitertanol izomerek összegére vonatkozóan és javasolta, hogy a növényi- és állati eredetű élelmiszerek vonatkozásában az MRL-t a vonatkozó meghatározási határ szintjére csökkentsék. Ezeket a különböző alapértelmezett értékeket a 396/2005/EK rendelet 18. cikke (1) bekezdésének b) pontja értelmében meg kell határozni a 396/2005/EK rendelet V. mellékletében.

(3) A klórmekvát tekintetében érvényes MRL-ekkel kapcsolatban a Hatóság a 396/2005/EK rendelet (5) 12. cikke (1) bekezdésének megfelelően indokolással ellátott véleményt adott ki. A vélemény javasolta a szermaradék meghatározás megváltoztatását a klórmekvát és klórmekvát-kloridnak nevezett sóinak összegére vonatkozóan. A friss ellenőrző adatok tanúsága szerint a nem kezelt termesztett gombákon és a nem kezelt körtéken a meghatározási határnál magasabb értéken fordulnak elő maradékanyagok. E maradékanyagok a termesztett gombák jogszerűen klórmekváttal kezelt szalmával való keresztszennyeződéséből adódhatnak, illetve a körték esetében a korábban használt klórmekvát nem szándékos átviteléből. A Hatóság javasolta, hogy a körtékre vonatkozó MRL-t a célzott ellenőrzés során kapott adatokból származó eredmény 95 %-ának megfelelő szintre alapozzák és javasolta, hogy a kockázatkezelők öt különböző MRL megállapítását vegyék fontolóra a termesztett gombák esetében, amely MRL-ek az ENSZ Élelmezési és Mezőgazdasági Szervezete (FAO) által javasolt, a fűszerekre vonatkozó MRL-ek, illetve a külső eredetű MRL-ek megállapítására vonatkozó megközelítésen alapultak (6). Mivel nem merül fel a fogyasztókat érintő kockázat, a termesztett gombákra vonatkozó MRL-t valamennyi mintavételi eredmény 99 %-ának megfelelő szinten indokolt rögzíteni. Az említett MRL-eket felül fogják vizsgálni; a felülvizsgálat az e rendelet kihirdetését követő négy éven belül rendelkezésre álló információkat fogja figyelembe venni.

(4) A tebufenpirad tekintetében érvényben lévő MRL-ekkel kapcsolatban a Hatóság a 396/2005/EK rendelet (7) 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki. A vélemény fogyasztókat érintő kockázatot állapított meg az édes paprika/étkezési paprika tekintetében meghatározott MRL-ekkel kapcsolatban. Ezért helyénvaló csökkenteni ezeket az MRL-eket. A Hatóság megállapította, hogy a sárgabarack, az őszibarack, a feketeszeder, a hamvas szeder, a (friss, hüvelyes) bab, a gyapotmag és az állati eredetű élelmiszerek tekintetében meghatározott MRL-ekkel kapcsolatban néhány információ nem állt rendelkezésre, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(5) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limits, a Codex által meghatározott maximális maradékanyag-határértékek), az MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(6) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani.

(7) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(8) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(9) A 396/2005/EK rendeletet ezért ennek megfelelően módosítani kell.

(10) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított. Mivel a hatályos MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a tebufenpirad tekintetében az édes paprika/étkezési paprika esetében 0,01* mg/kg határértéket kell alkalmazni valamennyi termékre.

(11) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

A valamennyi termékben, illetve azok felületén előforduló bitertanol és klórmekvát hatóanyag tekintetében azon termékekre, amelyeket 2017. november 3. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

Azon termékekre, amelyeket 2017. november 3. előtt állítottak elő, az édes paprikától/étkezési paprikától eltérő valamennyi termékben és azok felületén található tebufenpirad hatóanyag tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2017. november 3-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. április 7-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Review of the existing maximum residue levels for bitertanol according to Article 12 of Regulation (EC) No 396/2005 (A bitertanol szermaradék-határértékeinek a 396/2005/EK rendelet 12. cikke szerinti felülvizsgálata). EFSA Journal 2016;14(2):4386.

(3) a Bizottság 767/2013/EU végrehajtási rendelete (2013. augusztus 8.) a bitertanol hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet mellékletének módosításáról (HL L 215., 2013.8.9., 5. o.).

(4) A Bizottság 1278/2011/EU végrehajtási rendelete (2011. december 8.) a bitertanol hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet és a 2008/934/EK bizottsági határozat mellékletének módosításáról (HL L 327., 2011.12.9., 49. o.).

(5) Európai Élelmiszerbiztonsági Hatóság; Review of the existing maximum residue levels (MRLs) for chlormequat according to Article 12 of Regulation (EC) No 396/2005 (A klórmekvát szermaradék-határértékeinek (MRL) a 396/2005/EK rendelet 12. cikke szerinti felülvizsgálata). EFSA Journal 2016;14(3):4422.

(6) FAO, (2009). A növényvédőszer-maradványokra vonatkozó adatok benyújtása és értékelése az élelmiszerek és takarmányok maradékanyag-határértékének becsléséhez. Növényvédőszer-maradványok. FAO Plant Production and Protection Paper 197, 264 pp. (2. kiadás)

(7) Európai Élelmiszerbiztonsági Hatóság; Review of the existing maximum residue levels for tebufenpyrad according to Article 12 of Regulation (EC) No 396/2005 (A tebufenpirad szermaradék-határértékeinek a 396/2005/EK rendelet 12. cikke szerinti felülvizsgálata). EFSA Journal 2016;14(4):4469.